b'\n_START_ARTICLE_\nJoditabletti\n_START_PARAGRAPH_\nJoditabletit ovat kaliumjodidia tai kaliumjodaattia (esimerkiksi 130 mg/tabletti) sis\xc3\xa4lt\xc3\xa4vi\xc3\xa4 tabletteja._NEWLINE_Radioaktiivista jodin isotooppia jodi-131 syntyy runsaasti uraanin hajotessa fissioreaktiossa. Niinp\xc3\xa4 isotooppia p\xc3\xa4\xc3\xa4see ymp\xc3\xa4rist\xc3\xb6\xc3\xb6n mahdollisen ydinlaitosonnettomuuden tai ydinaseen r\xc3\xa4j\xc3\xa4hdyksen yhteydess\xc3\xa4. Jodi kulkeutuu hengityksen mukana keuhkoihin ja lopulta suurin osa jodista ker\xc3\xa4\xc3\xa4ntyy kilpirauhaseen. Joditablettien teht\xc3\xa4v\xc3\xa4 on kyll\xc3\xa4st\xc3\xa4\xc3\xa4 kilpirauhanen ei-radioaktiivisella jodilla, jolloin radioaktiivinen jodi ei ker\xc3\xa4\xc3\xa4nny kilpirauhaseen ja aiheuta muun muassa kasvaimia tai rauhasen vajaatoimintaa. Ollakseen tehokkaita joditabletit on nautittava oikeaan aikaan ja vasta kun viranomainen on erikseen kehottanut ottamaan niit\xc3\xa4. Joditablettia ei pid\xc3\xa4 ottaa, jos on yliherkk\xc3\xa4 jodille tai on todettu kilpirauhasen toimintah\xc3\xa4iri\xc3\xb6._NEWLINE_Joditabletit eiv\xc3\xa4t suojaa ionisoivalta s\xc3\xa4teilylt\xc3\xa4 eiv\xc3\xa4tk\xc3\xa4 muilta mahdollisessa onnettomuustilanteessa ymp\xc3\xa4rist\xc3\xb6\xc3\xb6n p\xc3\xa4\xc3\xa4sseilt\xc3\xa4 radioaktiivisilta aineilta._NEWLINE_Jodidimuodossa tablettikoko on yleens\xc3\xa4 130mg, jodaattimuodossa 170mg. J\xc3\xa4lkimm\xc3\xa4inen on WHO:n mukaan suositeltavampi vatsayst\xc3\xa4v\xc3\xa4llisemp\xc3\xa4n\xc3\xa4, mutta se on hieman kalliimpaa. Joditabletteja voi ostaa apteekista ilman resepti\xc3\xa4.'